ਆਪਣੀ ਵੱਖਰੀ ਤਰ੍ਹਾਂ ਦੀ ਕਾਮੇਡੀ ਰਾਹੀਂ ਲੋਕਾਂ ਦਾ ਮਨੋਰੰਜਨ ਕਰਨ ਵਾਲੇ ਅਦਾਕਾਰ ਗੁਰਚੇਤ ਚਿੱਤਰਕਾਰ ਦੇ ਨਾਂ ਤੋਂ ਅੱਜ ਹਰ ਪੰਜਾਬੀ ਭਲੀਭਾਂਤ ਵਾਕਫ਼ ਹੈ। ਟੈਲੀ ਫ਼ਿਲਮ ‘ਫ਼ੌਜੀ ਦੀ ਫ਼ੈਮਲੀ’ ਰਾਹੀਂ ਸ਼ੁਰੂ ਹੋਇਆ ਉਸ ਦਾ ਫ਼ਿਲਮੀ ਸਫ਼ਰ ਅੱਜ ਭਰ ਜੋਬਨ ‘ਤੇ ਹੈ। ਵੀ.ਸੀ.ਡੀ. ਫ਼ਿਲਮਾਂ ਦੇ ਖੇਤਰ ਵਿੱਚ ਉਸ ਵੱਲੋਂ ਸ਼ੁਰੂ ਕੀਤੀ ਗਈ ‘ਫ਼ੈਮਲੀ ਲੜੀ’ ਦੀਆਂ ਫ਼ਿਲਮਾਂ ਨੂੰ ਦੇਸ਼-ਵਿਦੇਸ਼ ਦੇ ਦਰਸ਼ਕ ਹਰ ਵਾਰ ਬੜੀ ਬੇਸਬਰੀ ਨਾਲ ਉਡੀਕਦੇ ਹਨ। ਉਸ ਦੀ ਹਰ ਫ਼ਿਲਮ ਜਿੱਥੇ ਲੋਕਾਂ ਨੂੰ ਹਾਸੇ ਦੇ ਕੁਝ ਪਲ ਪ੍ਰਦਾਨ ਕਰਦੀ ਹੈ, ਉੱਥੇ ਨਾਲ ਦੀ ਨਾਲ ਹੀ ਉਸ ਦੀਆਂ ਇਨ੍ਹਾਂ ਫ਼ਿਲਮਾਂ ਵਿੱਚ ਕੋਈ ਨਾ ਕੋਈ ਸਮਾਜਿਕ ਸੁਨੇਹਾ ਵੀ ਜ਼ਰੂਰ ਹੁੰਦਾ ਹੈ।
ਇਸ ਵਾਰ ਉਹ ਬਬਲੀ ਸਿੰਘ ਦੀ ਪੇਸ਼ਕਸ਼ ਹੇਠ ਸ਼ਮਾਰੂ ਕੰਪਨੀ ਵਿੱਚ ਆਪਣੀ ਇਸੇ ‘ਫ਼ੈਮਲੀ ਲੜੀ’ ਦੀ ਨਵੀਂ ਕਾਮੇਡੀ ਫ਼ਿਲਮ ‘ਫ਼ੈਮਲੀ-427’ ‘2012 ਐਂਡ ਆਫ਼ ਦਾ ਵਰਲਡ’ ਲੈ ਕੇ ਹਾਜ਼ਰ ਹੋਇਆ ਹੈ ਜੋ ਕਿ ਪੂਰੀ ਦੁਨੀਆਂ ਵਿੱਚ ਲੋਕਾਂ ਵੱਲੋਂ ਸੰਨ 2012 ਬਾਰੇ ਫ਼ੈਲਾਈ ਗਈ ਅਫ਼ਵਾਹ ਬਾਰੇ ਗੱਲ ਕਰਦੀ ਹੈ। ਇਸ ਫ਼ਿਲਮ ਰਾਹੀਂ ਗੁਰਚੇਤ ਨੇ ਆਮ ਲੋਕਾਂ ਨੂੰ ਸੁਨੇਹਾ ਦੇਣ ਦਾ ਯਤਨ ਕੀਤਾ ਹੈ ਕਿ 2012 ਵਿੱਚ ਕੋਈ ਦੁਨੀਆਂ ਖ਼ਤਮ ਨਹੀਂ ਹੋਣੀ ਬਲਕਿ ਦੁਨੀਆਂ ਤਾਂ ਉਦੋਂ ਖ਼ਤਮ ਹੋਵੇਗੀ ਜੇ ਅਸੀਂ ਕੁਦਰਤ ਨਾਲ ਛੇੜ-ਛਾੜ ਕਰਨੋਂ ਨਾ ਹਟੇ। ਜੇ ਅਸੀਂ ਰੁੱਖਾਂ ਨੂੰ ਇਸੇ ਤਰ੍ਹਾਂ ਵੱਢਣੋਂ ਨਾ ਹਟੇ ਤਾਂ ਉਹ ਦਿਨ ਦੂਰ ਨਹੀਂ ਜਦੋਂ ਸਚਮੁੱਚ ਹੀ ਧਰਤੀ ਤੋਂ ਮਨੁੱਖਤਾ ਖ਼ਤਮ ਹੋ ਜਾਵੇਗੀ।
ਇਸ ਫ਼ਿਲਮ ਵਿੱਚ ਸਾਰੀ ‘ਫ਼ੈਮਲੀ’ ਇੱਕ ਦਿਨ ‘2012’ ਬਾਰੇ ਬਣਾਈ ਗਈ ਹਾਲੀਵੁੱਡ ਦੀ ਇੱਕ ਫ਼ਿਲਮ ਦੇਖ ਲੈਂਦੀ ਹੈ ਜਿਸ ਨੂੰ ਦੇਖ ਕੇ ਉਨ੍ਹਾਂ ਨੂੰ ਲੱਗਣ ਲੱਗ ਜਾਂਦਾ ਹੈ ਕਿ ਹੁਣ ਤਾਂ ਦੁਨੀਆਂ ਦਾ ਅੰਤ ਨੇੜੇ ਹੀ ਹੈ, ਇਸ ਲਈ ਪੂਰੀ ਤਰ੍ਹਾਂ ਨਜ਼ਾਰੇ ਲੈ ਲਏ ਜਾਣ। ਉਨ੍ਹਾਂ ਦੀ ਇਸੇ ਸੋਚ ਕਾਰਨ ਬੜੀਆਂ ਰੌਚਕ ਤੇ ਹਾਸੇ ਵਾਲੀਆਂ ਘਟਨਾਵਾਂ ਵਾਪਰਦੀਆਂ ਹਨ ਜਿਸ ਨੂੰ ਦੇਖ ਕੇ ਦਰਸ਼ਕ ਹੱਸ-ਹੱਸ ਕੇ ਲੋਟ-ਪੋਟ ਹੋ ਜਾਣਗੇ ਪਰ ਅੰਤ ਵਿੱਚ 2012 ਦੀ ਅਸਲੀਅਤ ਬਾਰੇ ਵੀ ਬੜੇ ਵਧੀਆ ਤਰੀਕੇ ਨਾਲ ਸਮਝਾਇਆ ਗਿਆ ਹੈ। ਬੜੇ ਅਹਿਮ ਵਿਸ਼ੇ ਨੂੰ ਲੈ ਕੇ ਬਣਾਈ ਗਈ ਇਸ ਫ਼ਿਲਮ ਦੀ ਕਹਾਣੀ ਤੇ ਸੰਵਾਦ ਹਰ ਵਾਰ ਦੀ ਤਰ੍ਹਾਂ ਗੁਰਚੇਤ ਚਿੱਤਰਕਾਰ ਨੇ ਹੀ ਲਿਖੇ ਹਨ ਤੇ ਇਸ ਨੂੰ ਕੈਮਰੇ ਰਾਹੀਂ ਫ਼ਿਲਮਾਉਣ ਦਾ ਕੰਮ ਅਭਿਸ਼ੇਕ ਦੁਆਰਾ ਕੀਤਾ ਗਿਆ ਹੈ। ਫ਼ਿਲਮ ਨੂੰ ਦੇਖ ਕੇ ਇਸ ਦੇ ਐਡੀਟਰ ਰੀਗਨ ਦਾਦੂ ਦੀ ਤਾਰੀਫ਼ ਕੀਤੇ ਬਿਨਾਂ ਨਹੀਂ ਰਿਹਾ ਜਾ ਸਕਦਾ ਜਿਸ ਨੇ ਇਸ ਫ਼ਿਲਮ ਨੂੰ ਕਿਸੇ ਹਾਲੀਵੁੱਡ ਦੀ ਫ਼ਿਲਮ ਵਾਂਗ ਸੰਪਾਦਤ ਕੀਤਾ ਹੈ। ਫ਼ਿਲਮ ਨੂੰ ਸੰਗੀਤਕ ਰੰਗ ਨਾਲ ਸੰਗੀਤਕਾਰ ਰਾਜਵਿੰਦਰ ਮੁੰਬਈ ਨੇ ਰੰਗਿਆ ਤੇ ਇਸ ਦਾ ਨਿਰਦੇਸ਼ਨ ਉੱਘੇ ਰੰਗ ਕਰਮੀ ਜਗਦੀਪ ਜੱਗੀ ਦੁਆਰਾ ਕੀਤਾ ਗਿਆ  ਹੈ। ਫ਼ਿਲਮ ਵਿੱਚ ਗੁਰਚੇਤ ਚਿੱਤਰਕਾਰ ਤੋਂ ਇਲਾਵਾ ਗੁਰਦੀਪ ਕਕਰਾਲਾ, ਪ੍ਰਕਾਸ਼ ਗਾਧੂ, ਜੱਗੀ ਧੂਰੀ, ਡਾ. ਵੰਦਨਾ ਭੁੱਲਰ, ਗਗਨ ਗਿੱਲ, ਦਮਨਦੀਪ ਸੰਧੂ, ਸਤਿੰਦਰ ਕੌਰ, ਹੈਪੀ (ਜੀਤ ਪੈਂਚਰ), ਮਿੰਟੂ ਜੱਟ, ਮਾਤਾ ਬਲਬੀਰ ਕੌਰ ਅਤੇ ਹਰਿੰਦਰ ਭੁੱਲਰ ਨੇ ਅਹਿਮ ਭੂਮਿਕਾਵਾਂ ਨਿਭਾਈਆਂ ਹਨ। ਅਜੋਕੀ ਤੇਜ਼-ਤਰਾਰ ਜ਼ਿੰਦਗੀ ਵਿੱਚ ਲੋਕਾਂ ਨੂੰ ਮਨੋਰੰਜਨ ਦੇ ਨਾਲ-ਨਾਲ ਉਸਾਰੂ ਸੇਧ ਦੇਣ ਲਈ ਅਜਿਹੀਆਂ ਫ਼ਿਲਮਾਂ ਦੇ ਨਿਰਮਾਣ ਲਈ ਗੁਰਚੇਤ ਚਿੱਤਰਕਾਰ ਅਤੇ ਉਸ ਦੀ ਸਾਰੀ ‘ਫ਼ੈਮਿਲੀ’ ਟੀਮ ਵਧਾਈ ਦੀ ਪਾਤਰ ਹੈ।

ਪ੍ਰਸ਼ਨਃ  ਅਦਾਕਾਰ ਗੁਰਚੇਤ ਚਿੱਤਰਕਾਰ  ਦਾ ਫ਼ਿਲਮੀ ਸਫ਼ਰ ਕਿਸ ਫ਼ਿਲਮ ਤੋਂ ਸ਼ੁਰੂ ਹੋਇਆ?

ਉੱਤਰਃ ਅਦਾਕਾਰ ਗੁਰਚੇਤ ਚਿੱਤਰਕਾਰ  ਦਾ ਫ਼ਿਲਮੀ ਸਫ਼ਰ ਟੈਲੀ ਫ਼ਿਲਮ ‘ਫ਼ੌਜੀ ਦੀ ਫ਼ੈਮਲੀ’ ਫ਼ਿਲਮ ਤੋਂ ਸ਼ੁਰੂ ਹੋਇਆ ਸੀ।